ΚΑΝΟΝΙΣΜΟΣ (ΕΚ) αριθ. 486/94 ΤΟΥ ΣΥΜΒΟΥΛΙΟΥ της 4ης Μαρτίου 1994 για την επιβολή οριστικών δασμών αντιντάμπινγκ στις εισαγωγές αργυραδάμαντα, καταγωγής Λαϊκής Δημοκρατίας της Κίνας, και για την οριστική είσπραξη του προσωρινού δασμού αντιντάμπινγκ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), ο οποίος εφεξής αποκαλείται "βασικός κανονισμός", και ιδίως το άρθρο 12,

την πρόταση που υπέβαλε η Επιτροπή μετά από διαβούλευση στα πλαίσια της συμβουλευτικής επιτροπής, όπως προβλέπει ο ανωτέρω κανονισμός,

Εκτιμώντας τα ακόλουθα:

Α. Προσωρινά μέτρα

(1) Με τον κανονισμό (ΕΟΚ) αριθ. 2463/93 (2), ο οποίος εφεξής αποκαλείται "κανονισμός για τον προσωρινό δασμό", η Επιτροπή επέβαλε προσωρινό δασμό αντιντάμπινγκ στις εισαγωγές αργυραδάμαντα, υπό μορφή ιζήματος ή υπό μορφή σκόνης, που υπάγεται στον κωδικό ΣΟ ex 2529 21 00 (Κωδικός Taric 2529 21 00*10) ή ΣΟ ex 2529 22 00 (Κωδικός Taric 2529 22 00*10), καταγωγής Λαϊκής Δημοκρατίας της Κίνας.

Το Συμβούλιο, με τον κανονισμό (ΕΚ) αριθ. 3529/93 (3), παρέτεινε την ισχύ του εν λόγω δασμού για περίοδο που δεν υπερβαίνει τους δύο μήνες.

Β. Επακόλουθη διαδικασία

(2) Μετά την επιβολή του προσωρινού δασμού αντιντάμπινγκ, τα ενδιαφερόμενα μέρη που ζήτησαν ακρόαση έγιναν δεκτά από την Επιτροπή. Ορισμένα από αυτά τα μέρη υπέβαλαν επίσης γραπτές παρατηρήσεις, γνωστοποιώντας τις απόψεις τους για τα συμπεράσματα.

(3) Μετά την αίτηση, τα μέλη πληροφορήθηκαν τα κύρια γεγονότα και εκτιμήσεις βάσει των οποίων επρόκειτο να συσταθεί η επιβολή οριστικών μέτρων αντιντάμπινγκ και η οριστική είσπραξη των ποσών που καταβλήθηκαν ως εγγύηση υπό μορφή προσωρινού δασμού.

Τους χορηγήθηκε επίσης προθεσμία εντός της οποίας μπορούσαν να προβούν σε διάβημα μετά την κοινολόγηση.

(4) Εξετάστηκαν τα σχόλια των μερών και η Επιτροπή τροποποίησε τα συμπεράσματά της στις περιπτώσεις που κρίθηκε δικαιολογημένο.

(5) Λόγω της πολυπλοκότητας των στοιχείων που εξετάστηκαν και των δυσχερειών που αντιμετωπίσθηκαν ως προς την επιλογή της χώρας αναφοράς, η έρευνα δεν μπόρεσε να ολοκληρωθεί εντός της προθεσμίας που προβλέπει το άρθρο 7 παράγραφος 9 στοιχείο α) του βασικού κανονισμού.

Γ. Υπό εξέταση προϊόν και ομοειδές προϊόν

(6) Μετά τη δημοσίευση του κανονισμού για τον προσωρινό δασμό, ο ορισμός του προϊόντος τροποποιήθηκε με τον κανονισμό (ΕΚ) αριθ. 3421/93.

Η Επιτροπή δεν έλαβε σχόλια σχετικά με αυτή την τροποποίηση και, συνεπώς, αυτός ο ορισμός του προϊόντος επιβεβαιώνεται από το Συμβούλιο για τον οριστικό προσδιορισμό.

(7) Όσον αφορά τον ορισμό του ομοειδούς προϊόντος, κατά την έννοια του άρθρου 2 παράγραφος 12 του βασικού κανονισμού, η Επιτροπή διαπίστωσε στα εδάφια 10 και 11 του κανονισμού για τον προσωρινό δασμό, ότι ο αργυραδάμαντας, καταγωγής της Κίνας, στη Νότια Αφρική, που επελέγη ως χώρα αναφοράς, και στην Ευρωπαϊκή Κοινότητα, έχει τα ίδια χημικά και φυσικά χαρακτηριστικά, στην ίδια τελική εφαρμογή και είναι πλήρως εναλλάξιμο προϊόν, ανεξάρτητα από την καταγωγή του. Δεδομένου ότι τα μέρη δεν υπέβαλαν νέα επιχειρήματα, το Συμβούλιο επιβεβαιώνει τα συμπεράσματα της Επιτροπής που αναφέρονται στα εδάφια 10 και 11 του κανονισμού για τον προσωρινό δασμό.

Δ. Ντάμπινγκ

1. Κανονική αξία

(8) Στον κανονισμό για τον προσωρινό δασμό, η Επιτροπή συμπέρανε ότι η Νότια Αφρική ήταν κατάλληλη χώρα αναφοράς για τον προσδιορισμό της κανονικής αξίας των κινέζικων εισαγωγών στην Κοινότητα.

Ως εκ τούτου, η κανονική αξία προσδιορίστηκε σύμφωνα με το άρθρο 2 παράγραφος 5 στοιχείο α) σημείο i) του βασικού κανονισμού με βάση τις τιμές του αργυραδάμαντα που πώλησε ένας παραγωγός της Νότιας Αφρικής στην εγχώριά του αγορά, για τους λόγους που εκτίθενται στα εδάφια 14 και 15 του κανονισμού για τον προσωρινό δασμό.

Δεδομένου ότι τα μέρη που εμπλέκονται στη διαδικασία δεν διατύπωσαν αντίρρηση σχετικά με αυτήν την επιλογή και με τη μέθοδο προσδιορισμού της κανονικής αξίας, το Συμβούλιο επιβεβαιώνει τα συμπεράσματα της Επιτροπής όπως αναφέρονται στα εδάφια 14 και 15 του κανονισμού για τον προσωρινό δασμό.

(9) Στο εδάφιο 13 του κανονισμού για τον προσωρινό δασμό, η Επιτροπή παρατήρησε επίσης ότι, δεδομένου ότι ο παραγωγός της Νότιας Αφρικής έχει δυσχερέστερη πρόσβαση στις πρώτες ύλες, ήταν απαραίτητο να προσαρμοστούν οι τιμές πώλησης στη Νότια Αφρική με μείωση, ώστε να προσδιοριστεί η κανονική αξία με λογικό και κατάλληλο τρόπο, σύμφωνα με το άρθρο 2 παράγραφος 5 του βασικού κανονισμού.

(10) Οι καταγγέλλοντες ισχυρίστηκαν ότι η προαναφερθείσα προσαρμογή δεν συμφωνεί με το βασικό κανονισμό για τους ακόλουθους νομικούς και τεχνικούς λόγους:

i) η προσαρμογή με μείωση της τιμής προϋποθέτει ότι η Επιτροπή λαμβάνει υπόψη δαπάνες που αφορούν τη χώρα χωρίς οικονομία αγοράς, πράγμα που σύμφωνα με το άρθρο 2 παράγραφος 5 του βασικού κανονισμού θα έπρεπε να αποφευχθεί,

ii) η Επιτροπή έχει λάβει υπόψη της επιλεκτικά μόνον ορισμένα φυσικά πλεονεκτήματα, ενώ δεν έχει λάβει υπόψη της πολλά άλλα φυσικά πλεονεκτήματα, εκτός από την ευκολότερη πρόσβαση στις πρώτες ύλες.

Η Επιτροπή δεν μπορεί να αποδεχθεί αυτά τα επιχειρήματα. Πράγματι, το να ληφθούν υπόψη τα φυσικά πλεονεκτήματα, όπως περιγράφεται στον κανονισμό για τον προσωρινό δασμό, δεν σημαίνει να ληφθούν υπόψη δαπάνες σε χώρα χωρίς οικονομία αγοράς. Η προσαρμογή με μείωση των τιμών περιορίζεται στην κατάργηση, κατά τον προσδιορισμό της κανονικής αξίας στη χώρα αναφοράς, ορισμένων σταδίων της παραγωγικής διαδικασίας, που είναι απαραίτητα στη Νότια Αφρική και δεν είναι απαραίτητα στη Λαϊκή Δημοκρατία της Κίνας. Η κατάργηση αυτών των σταδίων συνεπάγεται ότι οι σχετικές δαπάνες, όπως προσδιορίζονται στη χώρα αναφοράς, δεν θα πρέπει να συμπεριληφθούν στον προσδιορισμό της κανονικής αξίας.

Σχετικά με το θέμα αυτό, η Επιτροπή πιστεύει ότι ο σκοπός αυτής της προσαρμογής, που βασίζεται στα φυσικά πλεονεκτήματα στην εξάγουσα χώρα, είναι ο προσδιορισμός της κανονικής αξίας στη χώρα αναφοράς με κατάλληλο και μη στερούμενο λογικής τρόπο, σύμφωνα με το άρθρο 2 παράγραφος 5 του βασικού κανονισμού.

(11) Όσον αφορά τα τεχνικά επιχειρήματα που προέβαλαν οι καταγγέλλοντες σχετικά με το θέμα αυτό, η Επιτροπή θεωρεί ότι αυτά τα στοιχεία δεν έχουν σχέση με τα φυσικά πλεονεκτήματα τα οποία απολαμβάνουν οι κινέζοι παραγωγοί. Επιπλέον, όλα τα άλλα πλεονεκτήματα ή μειονεκτήματα στα οποία αναφέρονται οι καταγγέλλοντες στηρίζονται μόνο σε ισχυρισμούς και όχι στην υποβολή αποδεικτικών στοιχείων. Σε αντίθεση με τα ανωτέρω, θα πρέπει να τονισθεί ότι η προσαρμογή της κανονικής αξίας που πραγματοποιήθηκε στηρίχθηκε σε στοιχεία που παρέσχε ο παραγωγός της Νότιας Αφρικής κατά την επίσκεψη για την επαλήθευση των στοιχείων, στοιχεία που έδειχναν ότι ορισμένα στάδια της παραγωγικής διαδικασίας στη Νότια Αφρική δεν είναι απαραίτητα στην Κίνα λόγω ευκολότερης πρόσβασης στις κύριες πρώτες ύλες, χάρη στη μεγαλύτερη περιεκτικότητα αργυραδάμαντα του ορυκτού αποθέματος.

(12) Η Επιτροπή θεωρεί ότι τα επιχειρήματα που υποβλήθηκαν δεν είναι πλήρως τεκμηριωμένα και συνεπώς επιβεβαιώνει τα συμπεράσματα που αναφέρονται στον κανονισμό για τον προσωρινό δασμό.

Το Συμβούλιο επιβεβαιώνει τα ανωτέρω συμπεράσματα της Επιτροπής.

2. Τιμή εξαγωγής

(13) Λόγω της ανεπαρκούς συνεργασίας των κινέζων παραγωγών, και όπως αναφέρεται στα εδάφιο 16 έως 18 του κανονισμού για τον προσωρινό δασμό, η τιμή εξαγωγής προσδιορίστηκε με βάση τις καλύτερες διαθέσιμες πληροφορίες, σύμφωνα με το άρθρο 7 παράγραφος 7 στοιχείο β) του βασικού κανονισμού. Στη συγκεκριμένη περίπτωση, η πληροφορία αυτή θεωρήθηκε ότι είναι τα στοιχεία που περιέχονται στο Eurostat για τους κινέζους εξαγωγείς στο πλαίσιο του κωδικού ΣΟ ex 2529 22 00, ήτοι μέση τιμή cif στα κοινοτικά σύνορα 82,5 Ecu, ανά τόνο.

Δεδομένου ότι τα μέρη δεν αμφισβήτησαν αυτόν τον προσδιορισμό, το Συμβούλιο επιβεβαιώνει το εν λόγω συμπέρασμα.

3. Σύγκριση

(14) Για τον προσωρινό προσδιορισμό, η κανονική αξία "εκ του εργοστασίου" στη Νότια Αφρική συγκρίθηκε με την τιμή εξαγωγής fob στον κινεζικό λιμένα στην Κίνα.

(15) Οι καταγγέλλοντες εξέφρασαν την αντίθεσή τους προς αυτή τη μέθοδο, υποστηρίζοντας ότι αυτή η σύγκριση δεν πραγματοποιείται στο ίδιο εμπορικό στάδιο και ότι, συνεπώς, δεν ελήφθησαν υπόψη τα έξοδα μεταφοράς που είναι απαραίτητα στη Νότια Αφρική για τη μεταφορά του προϊόντος από το εργοστάσιο στο λιμένα.

Οι εξαγωγείς επέμειναν ότι η σύγκριση πρέπει να γίνει στο στάδιο fob για την τιμή εξαγωγής σε χώρα χωρίς οικονομία αγοράς, υποστηρίζοντας ότι στην περίπτωση της χώρας χωρίς οικονομία αγοράς, οι εγκαταστάσεις των εξαγωγέων αντιστοιχούν στα σύνορα της χώρας.

Η Επιτροπή, αφού εξέτασε όλα τα επιχειρήματα που προβλήθηκαν, συμφωνεί ότι, για τους σκοπούς της σύγκρισης, η κανονική αξία και η τιμή εξαγωγής θα πρέπει κανονικά να συγκριθούν σε επίπεδο "εκ του εργοστασίου" έτσι ώστε να συγκριθούν και οι δύο τιμές στο ίδιο στάδιο. Στην περίπτωση της χώρας χωρίς οικονομία αγοράς, το άρθρο 2 παράγραφος 5 του βασικού κανονισμού αποκλείει την έρευνα σχετικά με τα έξοδα μεταφοράς της χώρας. Συνεπώς, ο προσδιορισμός της κανονικής αξίας σε επίπεδο "εκ του εργοστασίου" δεν είναι δυνατός εκτός αν υπολογισθούν τα έξοδα μεταφοράς με βάση τη χώρα αναφοράς. Αυτό απαιτεί εντούτοις, γνώση του πραγματικού τόπου εγκατάστασης των κέντρων παραγωγής στη χώρα χωρίς οικονομία αγοράς, και στην περίπτωση που υπάρχουν διάφοροι παραγωγοί σε διάφορους τόπους, την πραγματική παραγωγή καθενός από αυτούς.

Στη συγκεκριμένη αυτή περίπτωση και δεδομένου ότι οι συνεργασθέντες εξαγωγείς αντιπροσωπεύουν μόνον 21 % των συνολικών κινεζικών εισαγωγών αργυραδάμαντα στην Κοινότητα κατά την περίοδο της έρευνας, η Επιτροπή δεν έχει επαρκείς πληροφορίες σχετικά με την πραγματική απόσταση όλων των παραγωγικών κέντρων από τους λιμένες. Αυτή η έλλειψη συνεργασίας καθιστά αδύνατο τον ακριβή προσδιορισμό του τόπου εγκατάστασης των παραγωγικών κέντρων που εξάγουν προς την Κοινότητα.

Υπό αυτές τις συνθήκες, η Επιτροπή, δεδομένου ότι η σύγκριση δεν μπορεί να πραγματοποιηθεί στο στάδιο "εκ του εργοστασίου", θεωρεί ότι το πρώτο ισοδύναμο στάδιο για το οποίο υπάρχουν βάσιμες πληροφορίες είναι το στάδιο fob. Συνεπώς, η Επιτροπή θεωρεί λογικότερη και καταλληλότερη τη σύγκριση στο στάδιο fob.

Το Συμβούλιο επιβεβαιώνει αυτά τα συμπεράσματα.

(16) Όσον αφορά τις άλλες προσαρμογές στις οποίες προέβη η Επιτροπή, δεν διατυπώθηκαν παρατηρήσεις από τα μέρη. Συνεπώς, τα συμπεράσματα της Επιτροπής επιβεβαιώνονται από το Συμβούλιο.

4. Περιθώριο ντάμπινγκ

(17) Συνεπεία της τροποποίησης του υπολογισμού της τιμής εξαγωγής, το οριστικό περιθώριο ντάμπινγκ, που εκφράζεται ως εκατοστιαίο ποσοστό της αξίας cif, ισούται με 37,8 %. Το Συμβούλιο επιβεβαιώνει τα ανωτέρω συμπεράσματα καθώς και όλα τα άλλα συμπεράσματα που αναφέρονται στα εδάφια 21 και 22 του κανονισμού για τον προσωρινό δασμό.

Ε. Ζημία

(18) Στις προσωρινές εκτιμήσεις της (εδάφιο 23 του κανονισμού για τον προσωρινό δασμό) η Επιτροπή εκτίμησε τη ζημία βάσει στοιχείων που αφορούν την ελεύθερη αγορά και συμπέρανε ότι η κοινοτική βιομηχανία αργυραδάμαντα υπέστη σημαντική ζημία λόγω των επιπτώσεων των εισαγωγών που αποτελούν αντικείμενο ντάμπινγκ από την εν λόγω χώρα.

(19) Οι εξαγωγείς ισχυρίστηκαν ότι η ζημία δεν προκλήθηκε στον κλάδο παραγωγής της Κοινότητας κατά την έννοια του άρθρου 4 παράγραφος 5 του βασικού κανονισμού και ότι οι καταγγέλλοντες δεν μπορούν να χαρακτηρισθούν ως τέτοια κοινοτική βιομηχανία.

Όσον αφορά αυτό το επιχείρημα, η Επιτροπή διαπίστωσε ότι οι συνεργασθέντες παραγωγοί αποτελούν περίπου το 90 % της συνολικής παραγωγής αργυραδάμαντα της Κοινότητας (βλέπε εδάφιο 3 του κανονισμού για τον προσωρινό δασμό) και συνεπώς ανταποκρίνονται στις προϋποθέσεις του άρθρου 4 παράγραφος 5 όσον αφορά το χαρακτηρισμό ως κοινοτική βιομηχανία.

Όπως διαπιστώνεται στο εδάφιο 23 του κανονισμού για τον προσωρινό δασμό, η Επιτροπή θεώρησε ότι, λόγω των ιδιαίτερων χαρακτηριστικών της αγοράς αργυραδάμαντα στην Κοινότητα, η εκτίμηση της ζημίας θα μπορούσε να περιορισθεί στην ελεύθερη αγορά. Αυτός ο διαχωρισμός αφορά μόνο την εκτίμηση της ζημίας και δεν συνεπάγεται μείωση του μεγέθους της κοινοτικής βιομηχανίας όσον αφορά το χαρακτηρισμό της σύμφωνα με το άρθρο 4 παράγραφος 5.

(20) Επιπλέον, οι εξαγωγείς αμφισβήτησαν το διαχωρισμό της αγοράς σε δύο διαφορετικά τμήματα, γεγονός το οποίο θεώρησαν εντελώς αδικαιολόγητο, και αμφισβήτησαν ότι ανταποκρίνεται στα κριτήρια που αναφέρει η νομολογία του Δικαστηρίου των Ευρωπαϊκών Κοινοτήτων.

Εντούτοις, όσον αφορά το θέμα αυτό, δεν προβλήθηκαν σημαντικά επιχειρήματα σχετικά με τη μη τήρηση αυτών των κριτηρίων και, συνεπώς, η Επιτροπή επιβεβαιώνει τα συμπεράσματά της, όπως αναφέρονται στο εδάφιο 23 του κανονισμού για τον προσωρινό δασμό.

(21) Το Συμβούλιο επιβεβαιώνει τα συμπεράσματα της Επιτροπής σχετικά με την εκτίμηση της αγοράς και όλα τα στοιχεία σχετικά με τον προσδιορισμό της ζημίας.

ΣΤ. Αιτιώδης συνάφεια μεταξύ ζημίας και εισαγωγών που αποτελούν αντικείμενο ντάμπινγκ

(22) Στο εδάφιο 40 του κανονισμού για τον προσωρινό δασμό, η Επιτροπή συμπέρανε ότι οι εισαγωγές που αποτελούν αντικείμενο ντάμπινγκ, καταγωγής Λαϊκής Δημοκρατίας της Κίνας, λόγω της ολοένα εντονότερης παρουσίας τους στην κοινοτική αγορά, τις χαμηλές τιμές τους και την απορρέουσα έλλειψη αποδοτικότητας της κοινοτικής βιομηχανίας, προκάλεσαν σημαντική ζημία στην κοινοτική βιομηχανία.

Οι εξαγωγείς αμφισβήτησαν την αιτιώδη συνάφεια μεταξύ των εισαγωγών από την Κίνα που αποτελούν αντικείμενο ντάμπινγκ και της σημαντικής ζημίας που υπέστη η κοινοτική βιομηχανία, όπως είχε διαπιστώσει η Επιτροπή.

Η Επιτροπή απάντησε σε αυτά τα επιχειρήματα και δεν έλαβε περαιτέρω σχόλια από τους εξαγωγείς.

Ως εκ τούτου, το Συμβούλιο επιβεβαιώνει τα συμπεράσματα της Επιτροπής που αναφέρονται στα εδάφια 35 έως 39 του κανονισμού για τον προσωρινό δασμό.

Ζ. Κοινοτικό συμφέρον

(23) Η Επιτροπή δεν έλαβε παρατηρήσεις από τα ενδιαφερόμενα μέρη σχετικά με τα προκαταρκτικά συμπεράσματά της. Ως εκ τούτου, οι εκτιμήσεις σχετικά με το κοινοτικό συμφέρον, που αναφέρονται στα εδάφια 41 έως 44 του κανονισμού για τον προσωρινό δασμό, θεωρούνται τελικές.

Το Συμβούλιο επιβεβαιώνει αυτά τα συμπεράσματα.

Η. Οριστικός δασμός

(24) Για να προσδιοριστεί εάν θα πρέπει να επιβληθεί χαμηλότερος δασμός αντιντάμπινγκ, η Επιτροπή συνέκρινε το σταθμικό μέσο όρο της τιμής πώλησης του κινεζικού αργυραδάμαντα (στο στάδιο "ελεύθερο στα κοινοτικά σύνορα" μετά τον εκτελωνισμό) με την αντίστοιχη μέση τιμή αργυραδάμαντα που παρήχθη και πωλήθηκε κατά την ίδια περίοδο από την κοινοτική βιομηχανία. Δεδομένου ότι αυτή η διαφορά ήταν μεγαλύτερη από το περιθώριο ντάμπινγκ που διαπιστώθηκε, πρέπει να επιβληθεί η τελευταία αυτή τιμή.

Συνεπεία της τροποποίησης του περιθωρίου ντάμπινγκ, η ελάχιστη τιμή που αναφέρεται στο εδάφιο 45 του κανονισμού για τον προσωρινό δασμό θα πρέπει να είναι 113,5 Ecu ανά τόνο. Όλα τα άλλα συμπεράσματα του εδαφίου 45 επιβεβαιώνονται για τον οριστικό προσδιορισμό.

Το Συμβούλιο επιβεβαιώνει τα συμπεράσματα της Επιτροπής.

Θ. Είσπραξη των προσωρινών δασμών

(25) Λόγω του περιθωρίου ντάμπινγκ που διαπιστώθηκε και της σοβαρότητας της ζημίας που προκλήθηκε στην κοινοτική βιομηχανία, το Συμβούλιο θεωρεί απαραίτητο να εισπραχθούν οριστικά τα ποσά που καταβλήθηκαν ως εγγύηση υπό μορφή προσωρινών δασμών αντιντάμπινγκ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές αργυραδάμαντα υπό μορφή ιζήματος ή υπό μορφή σκόνης, που υπάγεται στον κωδικό ΣΟ ex 2529 21 00 (κωδικός Taric 2529 21 00*10) και στον κωδικό ΣΟ ex 2529 22 00 (κωδικός Taric 2529 22 00*10), καταγωγής Λαϊκής Δημοκρατίας της Κίνας.

2. Ο δασμός ισούται με τη διαφορά μεταξύ της ελάχιστης τιμής 113,50 Ecu ανά τόνο (καθαρό βάρος του προϊόντος σε ξηρά μορφή) και της καθαρής τιμής, "ελεύθερο στα κοινοτικά σύνορα", πριν από τον εκτελωνισμό.

3. Εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

Εισπράττονται οριστικά τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ, που επιβλήθηκε με τον κανονισμό (ΕΟΚ) αριθ. 2463/93.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Μαρτίου 1994.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 226 της 7. 9. 1993, σ. 3. Κανονισμός όπως τροποποιήθηκε από τον κανονισμό (ΕΚ) αριθ. 3421/93 (ΕΕ αριθ. L 312 της 23. 12. 1993, σ. 5.

(3) ΕΕ αριθ. L 321 της 23. 12. 1993, σ. 1.